Dan is-sajf iċ-ċittadini Ewropej se jgawdu aktar drittijiet diġitali minn qatt qabel. Wara li s-sena l-oħra ntemmu t-tariffi tar-roaming fl-Unjoni Ewropea kollha, issa kull min jivvjaġġa jista' jġorr miegħu l-kontenut diġitali online tiegħu, bħal pereżempju l-abbonamenti tiegħu tat-TV, tal-films, tal-isport, tal-mużika jew tal-kotba elettroniċi mingħajr ħlasijiet żejda. Barra minn hekk, kulħadd madwar l-Ewropa jista' jgawdi regoli ta' klassi dinjija dwar il-protezzjoni tad-data li jiżguraw li l-Ewropej kollha jkollhom kontroll aħjar tad-data personali tagħhom. Andrus Ansip, Viċi President għas-Suq Uniku Diġitali qal: “Aħna l-Ewropej diġà bdejna jaqtgħu l-frott tas-Suq Uniku Diġitali. Dan is-sajf se nkunu nistgħu nġorru magħna l-programmi televiżivi u l-partiti sportivi favoriti tagħna meta nkunu qed nivvjaġġaw fl-UE. U sal-aħħar tas-sena, se nkunu nistgħu nixtru biljetti għall-festivals, ħwejjeġ jew nikru karozzi online minn kullimkien fl-UE mingħajr ma niġu mblukkati ġeografikament jew ridirezzjonati.” Věra Jourová, il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri, żiedet tgħid: “Id-dinja diġitali tiftaħ bibien beraħ ta' opportunitajiet, iżda l-isfidi ma jonqsux; Pereżempju d-data personali tagħna hi riżorsa importanti għal ħafna kumpaniji. Bir-regoli moderni dwar il-protezzjoni tad-data li daħħalna fis-seħħ, l-Ewropej kisbu kontroll fuq id-data tagħhom kull meta jridu jixtru, jibbukkjaw il-vaganzi tagħhom online jew sempliċiment meta jkunu qed iżuru l-internet.” Mariya Gabriel, il-Kummissarju għall-Ekonomija u s-Soċjetà Diġitali, qalet: “Qed intejbu l-ħajja ta' kuljum taċ-ċittadini tagħha, kemm meta temmejna t-tariffi tar-roaming jew b'ambjent online aktar sikur. Meta jitlestew l-inizjattivi diġitali kollha li bdejna, inkunu qed niksbu bidla ferm aktar pożittiva għall-konsumaturi u n-negozji.” Drittijiet diġitali li diġà ksibna Dalwaqt Filwaqt li wħud mid-drittijiet diġitali diġà daħlu fis-seħħ, hemm bosta oħrajn li jridu jitwettqu fix-xhur li ġejjin. Minn Settembru, iċ-ċittadini Ewropej se jkollhom id-dritt li jużaw dejjem iżjed l-identifikazzjoni elettronika nazzjonali (eID) tagħhom fl-UE kollha biex jaċċessaw is-servizzi pubbliċi. Minn Diċembru, kulħadd se jgawdi minn fluss liberu tad-data mhux personali għax se jinkiseb aċċess aħjar u aktar kompetittiv għal servizzi tal-ħażna u tal-ipproċessar tad-data fl-UE, u dan jikkumplimenta l-moviment liberu tal-persuni, tal-prodotti, tas-servizzi u tal-kapital. Fil-frattemp, l-intraprendituri se jkollhom id-dritt jiddeċiedu fejn fl-UE se jaħżnu u jipproċessaw it-tipi kollha tad-data Mit-3 ta' Diċembru, l-Ewropej se jkunu jistgħu jixtru mill-internet mingħajr diskriminazzjoni mhux ġustifikata kull fejn ikunu fl-UE. Mhux se jibqgħu jinkwetaw li se jsibu s-sit elettroniku mblukkat jew li jiġu ridirezzjonati għax huma – jew tal-karta tal-kreditu tagħhom – ikunu minn pajjiż differenti. Mis-sena d-dieħla, iċ-ċittadini se jkunu jistgħu jqabblu l-prezzijiet tat-twassil tal-pakketti b'mod aktar faċli u se jibbenefikaw minn prezzijiet affordabbli għat-twassil transfruntier tal-pakketti. Bir-regoli maqbula dwar it-taxxa fuq il-valur miżjud għall-kummerċ elettroniku l-intraprendituri se jkunu jistgħu jieħdu ħsieb il-ħtiġijiet transfruntieri tal-VAT tagħhom minn portal online uniku u bil-lingwa tagħhom. Bil-Kodiċi Ewropew tal-Komunikazzjoni Elettronika maqbul dan l-aħħar, l-Ewropew se jkollhom id-dritt ibiddlu l-fornituri tas-servizzi tal-internet u tat-telekomunikazzjoni b'mod aktar sempliċi. Se jkollhom id-dritt ukoll li jirċievu twissijiet pubbliċi fuq il-mowbajls f'każ ta' emerġenza. Ir-regoli l-ġodda se jiggarantixxu wkoll konnettività aħjar u aktar affordabbli fl-UE. Bir-regoli aġġornati għall-midja awdjoviżiva, iċ-ċittadini se jkollhom id-dritt għal ambjent sikur fuq l-internet li jħarishom mill-inċitament għall-vjolenza, il-mibegħda, it-terroriżmu, il-pornografija tat-tfal, ir-razziżmu u l-ksenofobija. Il-kuntest L-istrateġija tas-Suq Uniku Diġitali pproponietha l-Kummissjoni f'Mejju 2015 biex is-suq uniku tal-UE jadatta ruħu għall-era diġitali – jixxejnu l-ostakli regolatorji u jitwaħħdu t-28 suq nazzjonali. Dan jaf jikkontribwixxi € 415-il biljun fis-sena għall-ekonomija tal-UE u joħloq mijiet ta' eluf ta' impjiegi ġodda. Tliet snin wara, l-istrateġija miexja sew kif ippjanat: ġew miftiehma 17-il proposta leġiżlattiva, iżda jonqos 12-il proposta oħra. Qed tinħass ħtieġa importanti li jitlesta l-qafas regolatorju ħalli jinħoloq is-Suq Uniku Diġitali Bis-saħħa ta' dan, il-valur tal-ekonomija tad-data tal-Ewropa għandu l-potenzjal li jaqbeż is-€700 biljun sal-2020, jiġifieri 4 % tal-ekonomija tal-UE. Għal Aktar Informazzjoni Is-Suq Uniku Diġitali Skeda informattiva: Suq Uniku Diġitali għall-benefiċċju tal-Ewropej kollha Skeda informattiva: Noħolqu Suq Uniku Diġitali – L-azzjonijiet tal-Kummissjoni Ewropea mill-2015 Skeda informattiva: Baġit tal-UE għall-Futur – it-Trasformazzjoni Diġitali 2021-2027 Il-protezzjoni tad-data – benefiċċji għaċ-ċittadini Blog tal-Viċi President Ansip: L-Ewropea titħejja għas-sajf b'aktar libertà diġitali